ไฟแนนซ์ทูเดย์
&#8220;มี 2 วิธีในการแสดงพละกำลังของคนเรา หนึ่งคือ กดลง และอีกอย่างหนึ่งคือ ดึงขึ้น&#8221;
7 ก.พ. 2555

“มี 2 วิธีในการแสดงพละกำลังของคนเรา หนึ่งคือ กดลง และอีกอย่างหนึ่งคือ ดึงขึ้น”
สลากร้อนๆ มาแล้วคร้าบบบ...เมื่อเวลา 08.30 น. ที่ทำเนียบรัฐบาลผู้ค้าสลากกินแบ่งรัฐบาล ซึ่งเป็นคนพิการประมาณ 10 คน เดินทางมาชุมนุมเพื่อเรียกร้องต่อ ยิ่งลักษณ์ ชินวัตร นายกรัฐมนตรี ให้แก้ไขปัญหาการค้าสลากเกินราคา โดยอ้างว่าสลากกินแบ่งแต่ละคู่มีต้นทุนเพียง 80 บาท แต่กลับขายให้ผู้ค้าสลากกินแบ่งรายย่อยถึงคู่ละ 100-110 บาท โดยผู้ชุมนุมได้นำป้ายประท้วงบางส่วนมาแขวนไว้บนกำแพงทำเนียบรัฐบาล มีข้อความ อาทิ “80 ขาย 100 ขายถึง 110 คน จนเลือดไหลซิบๆ ทำไมถึงเอาอยู่เฉย” “รัฐบาลหน้าด้าน ปล่อยให้สำนักงานสลากฯ ปล้น!!! ประชาชนงวดละ 680 ล้านบาท” และ “มันสุดจะทนแล้วแม่ปูจ๋า ไม่ว่าเจ้านายหรือขี้ข้า ก็พากันปล้น! คนจนในแผ่นดิน” ทำเอาเจ้าหน้าที่ทำเนียบรัฐบาลปั่นป่วนไม่น้อย นายกฯ จ๋าเหลียวหน้าดูหน่อย
แว่วมาว่า เดือน ก.พ.นี้ คณะกรรมการสลากฯ ที่มี อารีพงศ์ ภู่ชอุ่ม ปลัดกระทรวงการคลัง จะพิจารณาในเรื่องการจัดสรรโควตาให้กับบรรดาคนที่สูญเสียประโยชน์ แต่การแก้ปัญหาหวยราคาแพงนี่ผ่านมาหลายปีไฉนแก้ไม่ตก ในเมื่อรัฐบาลเป็นผู้ผลิตสินค้า แต่ดั๊นมีคนมาขายสินค้าเกินราคาแล้วทำไมจัดการไม่ได้ ทำอย่างนี้อย่ามีหน้าไปจัดการกับสินค้าอย่างอื่นเล้ย...
เสียวว๊าบทั้งกระทรวงคมนาคมและคนคลัง เมื่อ ชวนนท์ อินทรโกมาลย์สุต โฆษกพรรคประชาธิปัตย์ บอกว่า มีการรายงานที่เชื่อถือได้ และมีมูลว่าจะมีการตั้งโต๊ะเป็นขบวนการที่จะเป็นนายหน้าหาผู้รับผิดชอบทำโครงการฟื้นฟูหลังน้ำลดของรัฐบาล 3.5 แสนล้านบาท โดยบุคคลที่มีความใกล้ชิดกับรัฐบาล ไม่ว่าจะเป็น นาย บ. และเจ๊ ด. ที่เข้ามาดูแลเก็บเกี่ยวผลประโยชน์เป็นนายหน้าในการคัดเลือกโครงการและอนุมัติผู้รับเหมา พูดเหมือนตาเห็นเชียวนะตัวเอง..